A4-0003/95

Päätöslauselma, joka koskee Euroopan parlamentin, neuvoston ja komission päätöstä Euroopan parlamentin tutkintaoikeuden käyttämistä koskevista yksityiskohtaisista säännöistä ja Euroopan parlamentin, neuvoston ja komission toistaiseksi voimassa olevaa järjestelyä EY:n perustamissopimuksen 189 b artiklassa määrätyn menettelyn mukaisesti annettujen säädösten täytäntöönpanoa koskevien toimenpiteiden osalta.

Euroopan parlamentti,

- ottaen huomioon sopimuksen Euroopan unionista, erityisesti EY:n perustamissopimuksen 138 c ja 189 b artiklan, EHTY:n perustamissopimuksen 20 b artiklan sekä Euroopan atomienergiayhteisön perustamissopimuksen 107 b artiklan,

- ottaen huomioon parlamentin tutkintavaliokuntia koskevan päätöslauselmansa 17. joulukuuta 1992 ((EYVL C 21, 25.1.1993, s. 147)),

- ottaen huomioon päätöslauselmansa 16. joulukuuta 1993, joka koskee Euroopan unionin perustamissopimuksen voimaan astumiseen liittyviä komitologiakysymyksiä ((EYVL C 20, 24.1.1994, s. 176)),

- ottaen huomioon toimielinten väliset sopimukset 20. joulukuuta 1994,

- ottaen huomioon työjärjestyksensä 148 artiklan,

- ottaen huomioon institutionaalisten asioiden valiokunnan mietinnön (A4- 0003/95),

A. ottaen huomioon, että Euroopan parlamentin tutkintaoikeutta sääteleviä määräyksiä koskeva kolmen toimielimen saavuttama kompromissi on paras mahdollinen, jonka neuvosto voi hyväksyä, ja että, pitäisi harkita näiden määräysten tarkistamista tämän parlamentin istuntokauden kokemusten valossa,

B. ottaen huomioon, että komitologiakysymyksiä koskeva toistaiseksi voimassa oleva järjestely voidaan nähdä pragmaattisena ja väliaikaisena järjestelynä käsiteltäessä ongelmia, jotka syntyvät 189 b artiklan mukaisen menettelyn soveltamisesta, ja että näihin ongelmiin täytyy löytää lopullinen ja täysin demokraattinen ratkaisu vuoden 1996 hallitusten välisessä konferenssissa,

1. Vahvistaa Euroopan parlamentin, neuvoston ja komission päätöksen Euroopan parlamentin tutkintaoikeuden harjoittamista koskevista yksityiskohtaisista määräyksistä, joka on liitteenä I;

2. Hyväksyy Euroopan parlamentin, neuvoston ja komission välisen toistaiseksi voimassa olevan järjestelyn, jota noudatetaan EY:n perustamissopimuksen 189 b artiklassa tarkoitetun menettelyn mukaisesti annettujen säädösten toimeenpanossa ja joka on esitetty liitteessä II;

3. Pyytää puhemiestään esittämään tämän päätöslauselman neuvostolle ja komissiolle sekä ryhtymään tarvittaviin toimenpiteisiin sen varmistamiseksi, että yllämainitut tekstit julkaistaan EY:n virallisessa lehdessä sen jälkeen, kun kyseiset toimielimet ovat ne hyväksyneet.

Liite IEUROOPAN PARLAMENTIN, NEUVOSTON JA KOMISSION PÄÄTÖS,

tehty päivänä kuuta 1995,

Euroopan parlamentin tutkintaoikeuden käyttämistä

koskevista yksityiskohtaisista säännöistä

EUROOPAN PARLAMENTTI, NEUVOSTO JA KOMISSIO, jotka

ottavat huomioon Euroopan hiili- ja teräsyhteisön perustamissopimuksen ja erityisesti sen 20 b artiklan,

ottavat huomioon Euroopan yhteisön perustamissopimuksen ja erityisesti sen 138 c artiklan,

ottavat huomioon Euroopan atomienergiayhteisön perustamissopimuksen ja erityisesti sen 107 b artiklan,

sekä katsovat, että

olisi laadittava yksityiskohtaiset säännöt Euroopan parlamentin tutkintaoikeuden käyttämisestä ottamalla huomioon Euroopan yhteisöjen perustamissopimusten määräykset,

väliaikaisilla tutkintavaliokunnilla on oltava tarvittavat keinot tehtäviensä suorittamiseksi; tämän vuoksi on välttämätöntä, että jäsenvaltiot ja Euroopan yhteisöjen toimielimet ja laitokset toteuttavat näiden tehtävien suorittamisen helpottamiseksi tarvittavat toimenpiteet,

väliaikaisessa tutkintavaliokunnassa tapahtuvan käsittelyn salaisuus ja luottamuksellisuus on turvattava, ja

tutkintaoikeuden käyttämistä koskevia yksityiskohtaisia sääntöjä voidaan tarkistaa Euroopan parlamentin nykyisen vaalikauden päättymisestä alkaen kokemusten perusteella jos yksi kyseisistä kolmesta toimielimestä sitä pyytää,

OVAT YHTEISELLÄ SOPIMUKSELLA TEHNEET TÄMÄN PÄÄTÖKSEN:

1 artiklaTässä päätöksessä vahvistetaan EHTY:n perustamissopimuksen 20 b artiklan, EY:n perustamissopimuksen 138 c artiklan,ja Euratomin perustamissopimuksen 107 b artiklan mukaisesti Euroopan parlamentin tutkintaoikeuden käyttämistä koskevat yksityiskohtaiset säännöt.

2 artikla1. Edellä 1 artiklassa tarkoitetuissa perustamissopimuksissa määrätyissä rajoissa ja määrätyin ehdoin Euroopan parlamentti voi tehtäviään suorittaessaan, jos neljännes sen jäsenistä sitä pyytää, asettaa väliaikaisen tutkintavaliokunnan tutkimaan epäilyjä yhteisön oikeutta sovellettaessa tapahtuneesta, Euroopan yhteisöjen toimielimen tai laitoksen, jäsenvaltion julkisen hallinnon tai sellaisten henkilöiden, joilla yhteisön oikeuden mukaisesti on soveltamisvaltuutus, aiheuttamasta rikkomuksesta tai epäkohdasta.

Euroopan parlamentti määrää väliaikaisten tutkintavaliokuntien kokoonpanon ja toimeksiannon.

Päätös väliaikaisen tutkintavaliokunnan perustamisesta, jossa erityisesti yksilöidään tutkintavaliokunnan tehtävä ja määräaika kertomuksen esittämiselle, julkaistaan Euroopan yhteisöjen virallisessa lehdessä.

2. Väliakainen tutkintavaliokunta toimii Euroopan yhteisöjen toimielimille ja laitoksille perustamissopimuksissa annettujen valtuuksien mukaisesti.

Väliaikaisen tutkintavaliokunnan jäsenten ja muiden henkilöiden, jotka tehtäviään suorittaessaan ovat hankkineet tai saaneet tietoonsa seikkoja, tietoja, asiakirjoja tai esineitä, joita koskee jäsenvaltion tai yhteisön toimielimen antamien säännösten mukainen salassapitovelvollisuus, on, tehtäviensä päätyttyäkin, pidettävä ne salassa henkilöiltä, joilla ei ole oikeutta saada niistä tietoja, ja yleisöltä.

Asiantuntijoita kuullaan ja todistajia kuulustellaan julkisessa istunnossa. Jos neljännes tutkintavaliokunnan jäsenistä taikka yhteisön tai kansalliset viranomaiset sitä pyytäävät tai jos väliaikaisen tutkintavaliokunnan käsiteltävänä on salassa pidettäviä tietoja, asia on käsiteltävä yleisön läsnä olematta. Todistajilla ja asiantuntijoilla on oikeus antaa lausuntonsa yleisön läsnä olematta.

3. Väliaikainen tutkintavaliokunta ei saa ottaa käsiteltäväkseen kansallisessa tai yhteisön tuomioistuimessa tutkittavina olevia asioita oikeudenkäynnin ollessa vielä vireillä.

Kahden kuukauden kuluessa siitä, kun asia on 1 kohdan mukaisesti julkaistu Euroopan yhteisöjen virallisessa lehdessä tai siitä, kun komissio on saanut tiedon väliaikaiselle tutkintavaliokunnalle esitetyn epäilyn jäsenvaltion suorittamasta yhteisön oikeuden rikkomisesta, komissio voi ilmoittaa Euroopan parlamentille, että väliaikaisen tutkintavaliokunnan tutkittavaksi aiottu asia on käsiteltävänä mahdollista oikeudenkäyntiä edeltävässä yhteisön menettelyssä; tällöin väliaikaisen tutkintavaliokunnan on toteutettava tarvittavat toimenpiteet sen mahdollistamiseksi, että komissio voi täysimääräisesti käyttää perustamissopimusten mukaisia valtuuksiaan.

4. Väliaikainen tutkintavaliokunta lakkaa, kun se antaa mietintönsä sen perustamista koskevassa päätöksessä vahvistetussa määräajassa tai viimeistään enintään kahdentoista kuukauden kuluttua siitä, kun tutkintavaliokunta perustettiin, kuitenkin viimeistään kyseisen vaalikauden loppuun mennessä.

Euroopan parlamentti voi perustellulla päätöksellä kahdesti pidentää kahdentoista kuukauden määräaikaa kolmella kuukaudella. Tämä päätös julkaistaan Euroopan yhteisöjen virallisessa lehdessä.

5. Väliaikaista tutkintavaliokuntaa ei saa perustaa tai perustaa uudelleen käsittelemään asioita, jotka jo on tutkittu väliaikaisessa tutkintavaliokunnassa, ennen kuin vähintään kaksitoista kuukautta on kulunut tätä tutkintaa koskevan mietinnön antamisesta tai valiokunnan tehtävän päättymisestä, ellei uusia tosiseikkoja ole ilmennyt.

3 artikla1. Väliaikainen tutkintavaliokunta suorittaa yhteisön oikeutta sovellettaessa tapahtuneeksi epäiltyjen rikkomusten tai epäkohtien toteamiseksi tarvittavat tutkimukset jäljempänä määrätyllä tavalla.

2. Väliaikainen tutkintavaliokunta voi pyytää Euroopan yhteisöjen toimielintä tai laitosta tai jäsenvaltion hallitusta nimeämään yhden tai useamman jäsenensä osallistumaan valiokunnan toimintaan.

3. Väliaikaisen tutkintavaliokunnan esittämästä perustellusta pyynnöstä asianomaiset jäsenvaltiot tai Euroopan yhteisöjen toimielimet ja laitokset nimeävät virkamiehen tai muun henkilöstöön kuuluvan, jonka ne valtuuttavat esiintymään väliaikaisessa tutkintavaliokunnassa, jollei salassapitoa taikka yleistä tai kansallista turvallisuutta koskevista seikoista kansallisen lainsäädännön mukaisesti muuta johdu.

Kyseiset virkamiehet tai muut henkilökuntaan kuuluvat esiintyvät hallituksensa tai toimielimensä nimissä ja sen antamien toimintaohjeiden mukaisesti. Heitä sitovat heidän asemastaan johtuvat velvoitteet.

Jäsenvaltioiden viranomaiset ja Euroopan yhteisöjen toimielimet tai laitokset toimittavat väliaikaisen tutkintavaliokunnan pyynnöstä tai omasta aloitteestaan tutkintavaliokunnan tehtävän toteuttamiseksi tarvittavat asiakirjat, jollei siihen salassapitoa taikka yleistä tai kansallista turvallisuutta koskevien seikkojen vuoksi ole kansallisen lainsäädännön tai määräysten perusteella estettä.

5. Mitä 3 ja 4 kohdassa määrätään ei kuitenkaan rajoita jäsenvaltioiden muiden, virkamiesten esiintymisen tai asiakirjojen toimittamisen kieltävien säännösten soveltamista.

Asianomaisen valtion hallituksen tai toimielimen valtuutetun edustajan on ilmoitettava Euroopan parlamentille salassapidosta, yleisestä tai kansallisesta turvallisuudesta taikka ensimmäisessä alakohdassa tarkoitetuista määräyksistä johtuvasta esteestä.

6. Euroopan yhteisöjen toimielimet tai laitokset eivät saa antaa väliaikaiselle tutkintavaliokunnalle jäsenvaltiosta peräisin olevia asiakirjoja ilmoittamatta siitä ensin kyseiselle valtiolle.

Ne saavat toimittaa väliaikaiselle tutkintavaliokunnalle asiakirjoja, joihin tämän artiklan 5 kohtaa sovelletaan, ainoastaan asianomaisen jäsenvaltion suostumuksella.

7. Mitä 3, 4 ja 5 kohdassa säädetään, sovelletaan luonnollisiin henkilöihin ja oikeushenkilöihin, joille on yhteisön oikeudessa annettu valtuus sen soveltamiseen.

8. Väliaikainen tutkintavaliokunta voi kutsua kenet tahansa todistajana kuultavaksi, jos se sen tehtävien suorittamiseksi on tarpeen. Jos väliaikaisessa tutkintavaliokunnassa käsiteltävänä olevassa asiassa esiintyminen saattaa vahingoittaa henkilöä, hänet kutsuneen väliaikaisen tutkintavaliokunnan on ilmoitettava tästä hänelle.

4 artikla1. Väliaikaisen tutkintavaliokunnan saamia tietoja saa käyttää ainoastaan sen tehtävien suorittamiseksi. Niitä ei saa julkistaa, jos ne sisältävät salassapidettäviä tai luottamuksellisia seikkoja tai jos niissä mainitaan asiaan osallisia henkilöitä nimeltä.

Euroopan parlamentti antaa väliaikaisessa tutkintavaliokunnassa tapahtuvan käsittelyn salassapidon ja luottamuksellisuuden turvaamiseksi tarvittavat hallinnolliset ja lainsäädännölliset toimenpiteet.

2. Väliaikaisen tutkintavaliokunnan mietintö esitetään Euroopan parlamentille, joka voi päättää sen julkistamisesta ottaen huomioon, mitä 1 kohdassa määrätään.

3. Euroopan parlamentti voi osoittaa Euroopan yhteisöjen toimielimille tai laitoksille taikka jäsenvaltioille väliaikaisen tutkintavaliokunnan mietinnön perusteella mahdollisesti antamiaan suosituksia. Nämä tekevät niistä aiheellisiksi katsomansa johtopäätökset.

5 artiklaTämän päätöksen soveltamista koskevat tiedonannot jäsenvaltioiden kansallisille viranomaisille on toimitettava niiden Euroopan unionissa olevien pysyvien edustustojen kautta.

6 artiklaEuroopan parlamentin, neuvoston tai komission pyynnöstä edellä olevia yksityiskohtaisia sääntöjä voidaan tarkistaa saatujen kokemusten perusteella Euroopan parlamentin nykyisen vaalikauden päätyttyä.

7 artiklaTämä päätös tulee voimaan päivänä, jona se julkaistaan Euroopan yhteisöjen virallisessa lehdessä.

Liite IIEuroopan parlamentin, neuvoston ja

komission yhteistoimintatapa

EY:n perustamisopimuksen 189 b artiklassa

määrätyn menettelyn mukaisesti annettavien

säädösten säätämismenettelyn osalta1. Näiden suuntaviivojen tavoitteena on niiden vaikeuksien selvittäminen, jotka ovat komiteamenettelyyn liittyvistä syistä ilmenneet annettaessa säädöksiä EY:n perustamissopimuksen 189 b artiklassa määrättyä menettelyä noudattaen.

2. Niillä ei millään tavoin rajoiteta kolmen toimielimen ilmaisemia periaatteellisia kantoja.

3. Kyseiset kolme toimielintä toteavat, että EY:n perustamissopimuksen 189 b artiklassa tarkoitetun menettelyn mukaisesti annettavien säädösten säätämismenettelyyn liittyvä ongelma, kun tällaisten toimenpiteiden antaminen on uskottu komission tehtäväksi, tutkitaan Euroopan parlamentin, komission ja useiden jäsenvaltioiden pyynnöstä vuodelle 1996 suunnitellun perustamissopimusten tarkistamisen yhteydessä. Ongelman käsittely annetaan mietintäryhmän tehtäväksi.

4. Euroopan parlamentin asianomaiselle valiokunnalle annetaan samanaikaisesti ja samoin edellytyksin kuin perussäädöksessä tarkoitetulle komitealle kaikki komission esittämät yleisesti sovellettavat säädösehdotukset ja niitä koskeva aikataulu.

Komissio ilmoittaa Euroopan parlamentin asianomaiselle valiokunnalle siitä, että toimenpiteen hyväksyminen on tullut kiireelliseksi, ja muista mahdollisista ongelmista. Euroopan parlamentin asianomainen valiokunta soveltaa tarvittaessa kiireellistä menettelyä.

Komissio ilmoittaa Euroopan parlamentin asianomaiselle valiokunnalle, mikäli komission antamat tai suunnittelemat toimenpiteet eivät ole perussäädöksessä tarkoitetun komitean lausunnon mukaisia tai, jos lausuntoa ei ole annettu, että komission on tehtävä neuvostolle ehdotus toteutettavasta toimenpiteestä.

5. Neuvosto antaa yleisesti sovellettavan säädöksen, joka on palautettu sille säätämismenettelyn mukaisesti,

- vasta kun se on antanut siitä tiedon Euroopan parlamentille ja asettanut kohtuullisen määräajan lausunnon antamista varten, ja

- jos kyseessä on kielteinen lausunto, vasta kun se on ottanut viipymättä Euroopan parlamentin kannan aiheellisella tavalla huomioon saadakseen sopivissa puitteissa aikaan ratkaisun.

Säädös on aina annettava perussäädöksen erityissäännöksissä säädetyissä määräajoissa.

6. Tämän yhteistoimintatavan puitteissa komissio ottaa mahdollisimman suuressa määrin huomioon kaikki Euroopan parlamentin huomautukset ja ilmoittaa menettelyn kaikissa vaiheissa, mihin se katsoo olevan aihetta näiden huomautusten johdosta, jotta Euroopan parlamentilla olisi käytettävissään kaikki asiatiedot sen käyttäessä toimivaltaansa.

7. Tämä yhteistoimintatapa tulee voimaan, kun kyseiset kolme toimielintä ovat sen hyväksyneet.